Twee vra borgtog ná veediefstalArgieffoto Twee mans wat in hegtenis geneem is in verband met veediefstal in die Biesiesvlei-omgewing in Noordwes sal Vrydag in die plaaslike periodieke hof om borgtog aansoek doen. Adriaan Human (51) en George Ketshabang (51) is verlede week in hegtenis geneem in verband met die diefstal van 25 beeste op ŉ plaas ongeveer 20 km vanaf Biesiesvlei. Human spekuleer met vee. Kapt. Aafje Botma, woordvoerder van die polisie, sê drie veediewe het na bewering Donderdag 16 Mei in die vroeë oggendure beeste gesteel op ŉ plaas sowat 20 km buite Biesiesvlei. Die drie het daarna glo met die beeste na ŉ gemeenskaplike plaas gery. “Dit was by hierdie plaas wat die werkers onraad vermoed en die polisie in kennis gestel het. Polisiebeamptes het vinnig op die wenk gereageer,” sê Botma. “Daar word beweer dat twee van die drie daarin kon slaag om weg te hardloop, maar Adriaan Human is betrap waar hy besig was om van die beeste in sy trok in te laai. Hy is saam met Ketshabang in hegtenis geneem.” Daar is op R300 000 se beeste en ŉ vragmotor beslag gelê. Die beeste is aan hul eienaar terugbesorg. Die twee verdagtes het Maandag in die Lichtenburg-landdroshof verskyn op aanklag van diefstal en besit van vermoedelike gesteelde vee. Die saak is uitgestel en hulle sal môre na verwagting om borgtog aansoek doen.